**Likumprojekta „Grozījumi Valsts un pašvaldību institūciju amatpersonu un darbinieku atlīdzības** **likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Valsts un pašvaldību institūciju amatpersonu un darbinieku atlīdzības likumā” (turpmāk – likumprojekts), izstrādāts pēc Aizsardzības ministrijas un Nacionālo bruņoto spēku (turpmāk – NBS) iniciatīvas, lai nodrošinātu atbalstu profesionālā dienesta karavīru ģimenēm, atrodoties ārvalstī mācību komandējumā, kura ilgums pārsniedz 10 mēnešus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nacionālo bruņoto spēku dienesta specifika un militārās izaugsmes sistēma paredz vairākus apmācības posmus, kas veidojot militāro karjeru, ir jāapgūst profesionālā dienesta karavīram (virsniekam). Esošās virsnieku apmācības sistēmas ietvaros vecāko virsnieku karjeras kursu nav iespējams nodrošināt Latvijas militārajā izglītības iestādē. Šāda līmeņa kursi tiek organizēti ārvalstīs – Amerikas Savienotajās Valstīs (turpmāk ASV), Vācijā un Lielbritānijā.Lai iegūtu militāro izglītību, profesionālā dienesta karavīru (virsnieku) nosūta mācību komandējumā uz ārvalstīm. Ņemot vērā militārās izglītības līmeni un saturu, šie militārās izglītības kursi ir ilglaicīgi, t.i., to ilgums pārsniedz 10 mēnešus. Militārās izglītības vecāko virsnieku kursiem ir svarīga loma virsnieku individuālās sagatavotības paaugstināšanā. Šobrīd ir iespējams nosūtīt profesionālā dienesta karavīrus uz šādiem vecāko virsnieku kursiem:1. ASV IMET programmas ietvaros: kopumā tiek piedāvāti pieci kursi, vidējais kursu ilgums – 11 mēneši;
2. Lielbritānijā Defence Academy of the United Kingdom – 12 mēneši;
3. Vācijā Bundesvēras vadības akadēmija – 24 mēneši.

Likumprojekts attiecas uz karavīriem, kuri nosūtīti uz vecāko vai augstāko virsnieku karjeras kursiem, kuru ilgums pārsniedz 10 mēnešus. Vidēji gadā šādos kursos mācās 3 līdz 4 profesionālā dienesta karavīri. Nereti, dodoties mācību komandējumā uz ārvalstīm, karavīram līdzi dodas arī viņa ģimenes locekļi, kuriem šobrīd spēkā esošajos normatīvajos aktos netiek paredzēts atbalsts. Ievērojot norādīto, tiek prognozēts, ka šī tiesību norma varētu tikt piemērota virsniekiem, kuri tiek nosūtīti mācību komandējumos tikai uz ASV, Vāciju un Lielbritāniju, un to karavīru skaits vienā kalendārā gadā nepārsniegs 3.Tādēļ NBS ierosina papildināt Valsts un pašvaldību institūciju amatpersonu un darbinieku atlīdzības likumu ar regulējumu, kas paredzētu, ka profesionālā dienesta karavīram, atrodoties mācību komandējumā ārvalstīs vecāko vai augstāko virsnieku mācību kursa, kura ilgums pārsniedz 10 mēnešus, viņa ģimenes locekļiem tiktu izmaksāti un kompensēti šādi izdevumi:1) pabalsts par laulātā uzturēšanos ārvalstī; 2) pabalsts par bērnu uzturēšanos ārvalstī;3) ceļa un pārcelšanās izdevumi (arī attiecīgie ģimenes locekļu izdevumi);4) veselības apdrošināšanas un apdrošināšanas pret nelaimes gadījumiem izdevumi, kā arī transportēšanas izdevumi attiecīgās personas vai tās ģimenes locekļu smagas slimības vai nāves gadījumā;5) bērnu skolas un pirmsskolas izdevumi;6) ceļa izdevumi (arī attiecīgie ģimenes locekļu izdevumi), dodoties atvaļinājumā uz Latviju un atgriežoties dienesta vietā.Vienlaikus grozījumi paredz iespēju NBS segt atsevišķus ar bērnu uzturēšanos ārvalstīs saistītos izdevumus, gadījumos, ja tiks pieņemts lēmums par karavīra, kas ir bērna vienīgais aizbildnis, nosūtīšanu mācību kursos neatkarīgi no to ilguma. Atbalsta pasākumi tiek noteikti, pamatojoties uz līdzīgo garantiju nodrošināšanu karavīru ģimenēm, ja karavīrs pilda dienestu ārzemēs. Šāda atbalsta sniegšana paredzēta profesionālā dienesta karavīru motivēšanai iegūt dienestam nepieciešamo militāro izglītību. |
| 3. | Projekta izstrādē iesaistītās institūcijas | NBS, Aizsardzības ministrija  |
| 4. | Cita informācija | Likumprojekta izpildi Aizsardzības ministrija nodrošinās atbilstoši tai piešķirtajiem valsts budžeta līdzekļiem budžeta programmas 22.00.00 “Nacionālie bruņotie spēki” ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionālā dienesta karavīri |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ir nepieciešams izstrādāt Ministru kabineta noteikumus, kas noteiks pabalstu un kompensāciju apmērus un izmaksas kārtību atbilstoši mācību komandējuma vietas specifiskajiem apstākļiem. |
| 2. | Atbildīgā institūcija | Aizsardzības ministrija, NBS |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, NBS. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav. |

Aizsardzības ministrs R.Bergmanis

Vīza: valsts sekretārs J.Garisons

17.03.2017. 11:14

713

Vita Upeniece

Vita.Upeniece@mod.gov.lv; 67335077

I.Ruka-Kāpostiņa, 67071901

e-pasta adrese: Inita.Ruka@mil.lv